ประธานวุฒิสภา ระบุการตั้งคณะรัฐมนตรีได้ล่าช้า เป็นไปตามกระบวนการเลือกตั้งใหม่ พร้อมเชื่อกลางเดือนกรกฎาคมนี้การแต่งตั้งจะแล้วเสร็จ
นายพรเพชร วิชิตชลชัย ประธานวุฒิสภา กล่าวถึงกรณีที่มีการวิพากษ์วิจารณ์ว่าหลังเลือกตั้งแต่ยังไม่สามารถแต่งตั้งคณะรัฐมนตรีได้ว่า เรื่องนี้เป็นไปตามระบบการเลือกตั้งแบบใหม่ ที่ต้องการให้ตรวจสอบการเลือกตั้งและคำนวนบัญชีรายชื่อให้เป็นไปด้วยความเรียบร้อย จึงให้เวลาประกาศรับรองผลการเลือกตั้งภายใน 150 วัน ส่วนการแต่งตั้งคณะรัฐมนตรี ส่วนตัวมองว่าไม่ล่าช้า ยังเป็นไปตามกฎหมายกำหนด ซึ่งเชื่อว่ากลางเดือนกรกฎาคมนี้น่าจะแต่งตั้งคณะรัฐมนตรีได้แล้วเสร็จ เพราะเท่าที่ฟังจากข่าวเหลือเพียงพรรคพลังประชารัฐที่ยังไม่ลงตัว ส่วนพรรคร่วมรัฐบาลไม่ได้มีปัญหาอะไรแล้ว            ประธานวุฒิสภา ยังกล่าวถึงกรณีการยื่นตรวจสอบคุณสมบัติสมาชิกวุฒิสภา หรือ ส.ว. ตามคำร้องของ นายเรืองไกร ลีกิจวัฒนะ ว่า ในส่วนของ ส.ว. ไม่ได้มีความกังวลเท่ากับ ส.ส. เนื่องจากกระบวนการสรรหา ส.ว. นั้น ซึ่งก่อนที่คณะรักษาความสงบแห่งชาติ จะนำรายชื่อขึ้นทูลเกล้าทูลกระหม่อมต้องมีการตรวจสอบคุณสมบัติให้เรียบร้อยก่อน ดังนั้นผู้ได้รับเลือกให้เป็น ส.ว.จะต้องดำเนินการตามขั้นตอนต่าง ๆ ให้ถูกต้องครบถ้วนแล้ว ส่วนที่จะมีการยื่นตรวจสอบ ส.ว. ที่เหลืออีกนั้น ส่วนตัวไม่ทราบเรื่องนี้ พร้อมยืนยันไม่มีหุ้นสื่อและหุ้นใด ๆ ทั้งสิ้น#วุฒิสภา  #การตั้งคณะรัฐมนตรี  #สำนักข่าว #กรมประชาสัมพันธ์